次韻
作者：李新
朝代：宋

paragraphs: 九頂如故人，要見或可期。
下有瓜字江，一別長相思。
作客殊不惡，何苦獨念兹。
吾宗此登臨，未覺鳥道危。
白雲繚籃輿，一線歸路迷。
且裁半隱衣，令與蠟屐宜。
吐霧隔凡俗，勝遊那許追。
我亦癯仙流，詎堪逋客隨。
江山自美女，生憎鉛黛施。
遐矚豈厭意，所遇亦復奇。
峨峨青蟬冠，嫋嫋紫金羈。
問公是中樂，鼠輩何與知。
渠愛錢神論，公有山行詩。